**Biedrība „Patvērums „Drošā māja””**  
Reģistrācijas Nr.40008117716

**„Informācijas centrs iebraucējiem II”**

**Līgums Nr. PMIF/12/2020/3/01**

**Dialoga platformas tikšanās protokols**

**2021. gada 25. martā.**

Dialoga platformas tikšanās reizē, kas notika tiešsaistes platformā Zoom, piedalījās 48 dalībnieki no 8 valsts iestādēm, 2 pašvaldībām, 9 biedrībām, 1 augstskolas, 2 uzņēmēju organizācijām un 1 starptautiskās organizācijas. 3 dalībnieki piedalījās kā privātpersonas, nepārstāvot nevienu organizāciju.

Tikšanās sākumā *Platformas vadītāja* informēja, ka tikšanās veltīta likumprojektam “Imigrācijas likums”, kura izstāde norit jau vairāk kā gadu un kas 2021. gada 18. martā izskatīts Valsts sekretāru sanāksmē (pieejams: <http://tap.mk.gov.lv/lv/mk/tap/?pid=40489279>). Tikšanās organizēta sadarbībā ar Iekšlietu ministriju, Pilsonības migrācijas lietu pārvaldi un Kultūras ministriju.

*Pilsonības un migrācijas lietu pārvaldes pārstāve* informēja, ka 2021.gada 1.janvārī Latvijā uzturējās 44 948 personas ar derīgām TUA un 53 380 personas ar derīgām PUA. Galvenie ieceļošanas iemesli Latvijā ir darbs, ģimene, studijas un investīcijas. 2020. gadā tiesības uz nodarbinātību piešķirtas 12199 personām.

Analizējot likumprojekta izstrādes gaitu un galvenajās izmaiņas, salīdzinot ar spēkā esošo likumu, norāda, ka likumprojekts izstrādāts saskaņā ar konceptuālo ziņojumu par imigrācijas politiku (2018, pieejams: <https://likumi.lv/ta/id/297177-par-konceptualo-zinojumu-konceptuals-zinojums-par-imigracijas-politiku>). Uzsver, ka liela daļa ziņojumā aktualizēto jautājumu, jau 2019. gadā iestrādāti spēkā esošajā Imigrācijas likumā.

Būtiskākās izmaiņas un jauninājumi, salīdzinot ar spēkā esošo Imigrācijas likumu:

* TUA piešķirt uz sešiem gadiem, palielinot intervālu starp TUA reģistrācijas termiņiem;
* Precizēt investora ģimenes locekļu turpmākās uzturēšanās iespējas Latvijas Republikā investora nāves gadījumā;
* Anulēt uzturēšanās atļauju darba ņēmējiem, kas gada laikā ilgāk nekā vienu mēnesi nepārtraukti atrodas bezalgas atvaļinājumā;
* Atcelt prasību par to, ka uzņēmumam jābūt reģistrētam komercreģistrā vismaz vienu gadu, pirms tā valdes loceklis ir tiesīgs pieprasīt uzturēšanās atļauju;
* Samazināt to ārzemnieku kategoriju skaitu, kuriem nepieciešams veikt termiņuzturēšanās atļaujas ikgadējo reģistrāciju;
* Definēt imigrantu grupas, kurām integrācijas pasākumi (valodas un integrācijas kursi) ir obligāta prasība.

Priekšlikums, kas neguva atbalstu:

* Paredzēt iespēju saņemt termiņuzturēšanās atļauju sagatavošanas vai adaptācijas programmas apguves laikā.

*Kultūras ministrijas pārstāve*informēja, ka likumprojekts paredz pilnīgi jaunu nodaļu – Ārzemnieku integrācija, nosakot, ka ārzemniekam, kura paredzamais uzturēšanās termiņš Latvijas Republikā ir vismaz trīs gadi nepārtraukti, ir pienākums apgūt agrīnās integrācijas programmu: kultūras ievirzes kursu un latviešu valodas apguvi vismaz pamata līmeņa 1.pakāpē (A1). Projektā noteikti izņēmumi no šī pienākuma (pārceltie darbinieki, studenti, personas, kas nav sasniegušas 18 gadu vecumu, starptautisko līgumu dalībnieki u.c.). Agrīnās integrācijas pasākumus apmaksā ārzemnieks. Agrīnās integrācijas pasākumu saturs, apjoms, kā arī to apstiprināšanas, finansēšanas un mācību organizēšanas kārtība tiks noteikta Ministru kabineta noteikumos. Noteiktumu izstrādei tiks veidota darba grupa. Par integrācijas prasības neievērošanu paredzēts sods – netiks anulēta uzturēšanās atļauja, bet būs administratīvā atbildība līdz 120 naudas soda vienībām.

Diskusijas laikā aktualizēti sekojoši jautājumi:

* Termiņuzturēsanās atļaujas piešķiršanas kārtība personām, kuras saņēmušas alternatīvo un bēgļa statusu: personām ar alternatīvo statusu TUA tiks piešķirta pēc formulas 2+2+2; savukārt personām ar bēgļa statusu uzreiz uz 6 gadiem;
* Integrācijas kursu saturs un finansēšanas kārtība, atsevišķām pašvaldībām paužot bažas, ka personas, kurām valodas kursu apmeklēšana būs noteikta kā obligāta prasība un būs jāmaksā no saviem līdzekļiem, iespējams, centīsies izmantot iespēju apmeklēt pašvaldību finansētos bezmaksas latviešu valodas kursus;
* Likuma ietekme uz sociālā atbalsta sistēmu personām ar bēgļa un alternatīvo statusu: ņemot vērā, ka turpmāk arī personām ar bēgļa statusu tiks piešķirta TUA, bet tas nedrīkst pasliktināt viņu sociālo stāvokli (salīdzinot ar šobrīd spēkā esošo), paredzams, ka tas labvēlīgi ietekmēs arī personu ar alternatīvo statusu pieeju sociālajam atbalstam;
* Pilsonības iegūšana personām ar bēgļa statusu: ņemot vērā, ka turpmāk personām ar bēgļa statusu tiks piešķirta TUA (šobrīd PUA), divas reizes pagarinās šo personu iespēja pieteikties Latvijas pilsonībai.

Likumprojekts “Imigrācijas likums” vēl jāapstiprina Ministru kabinetā un Saeimā, līdz ar to nav skaidrs, kad tas varētu tikt pieņemts un stāties spēkā, kā arī kāda varētu būt likuma gala redakcija.

Nākamā Dialoga platformas tikšanās plānota 2021. gada maijā un tiks organizēta sadarbībā ar biedrību “Make Room”.